Davy Klaassen

Davy Klaassen (s. 21. helmikuuta 1993 Hilversum) on alankomaalainen jalkapalloilija, joka edustaa Eredivisiessä pelaavaa Ajaxia. Hän on aiemmin pelannut kotimaansa lisäksi Englannin, Saksan ja Italian pääsarjoissa. Klaassen on pelipaikaltaan hyökkäävä keskikenttäpelaaja. Hän on pelannut Alankomaiden maajoukkueessa vuodesta 2014.
Ura.
Seurajoukkueura.
AFC Ajaxin juniorijoukkueita vuodesta 2004 edustanut Klaassen debytoi Eredivisiessä marraskuussa 2011 ja teki 42 sekuntia kentällä oltuaan maalin. Viisi päivää aiemmin hän oli jo pelannut Mestareiden liigaa Ajaxin joukkueessa. Klaassen pelasi vuonna 2013 myös Ajaxin juniorijoukkueessa, Jong Ajaxissa. Joulukuussa 2013 hän teki ykkösjoukkueen ensimmäisen hattutemppunsa NAC Bredaa vastaan. Kaudella 2013–2014 hän teki 26 ottelussa 10 maalia ja Ajax voitti kahden edellisen kauden tapaan mestaruuden. Seuraavalla kaudella Klaassenille kertyi otteluita 30 ja maaleja kuusi. Kaudella 2015–2016 hän teki 31 liigaottelussa 13 maalia ja seuraavalla kaudella 33 liigaottelussa 14 maalia.
Klaassen pelasi kausina 2011–2015 Mestarien liigassa 11 ottelua ja teki maalin marras-joulukuussa 2014 peräkkäisissä otteluissa Paris Saint-Germainia ja Apoel Nikosiaa vastaan. Eurooppa-liigassa hän pelasi 26 ottelua kausina 2011–2017 ja teki niissä kolme maalia. Näistä maaleista kaksi hän teki huhtikuussa 2017 ensimmäisessä puolivälieräottelussa Schalkea vastaan. Ajax eteni tuolla kaudella loppuotteluun, jonka se hävisi Manchester Unitedille maalein 0–2.
Englantilaisseura Everton ilmoitti 1. heinäkuuta 2017 hankkineensa Klaassenin Ajaxista 23,5 miljoonalla punnalla eli 27 miljoonalla eurolla. Klaassen pelasi seuraavan kauden aikana seitsemän valioliigaottelua, joissa kolme kertaa avauskokoonpanossa. Eurooppa-liigassa hän pelasi viisi ottelua, joissa kolme kertaa avauksessa.
Kesällä 2018 Klaassen siirtyi Saksan Bundesliigan Werder Bremeniin, jossa hän pelasi kaksi kautta. Molemmilla kausilla hän pelasi 33 bundesliigaottelua ja kaikki niistä avauskokoonpanossa. Ensimmäisellä kaudella hän teki viisi ja toisella seitsemän maalia. Hän aloitti Bremenissä myös kolmannen kauden mutta siirtyi lokakuussa 2020 takaisin Ajaxiin.
Klaassen voitti kaudella 2020–2021 Ajaxissa sekä liiga- että cupmestaruuden. Hän pelasi Eredivisiessä 29 ottelua ja teki niissä 12 maalia. Hän pelasi sekä Mestarien liigassa että Eurooppa-liigassa kuusi ottelua ja teki jälkimmäisessä kolme maalia. Kaudella 2021–2022 hän voitti liigamestaruuden ja teki 31 liigaottelussaan yhdeksän maalia. Mestarien liigassa hän pelasi seitsemän ottelua ja teki yhden maalin. Kaudella 2022–2023 hän pelasi Eredivisiessä 33 ottelua ja teki kahdeksan maalia. Mestarien liigassa hän pelasi viisi ottelua ja teki yhden maalin. Eurooppa-liigassa hän pelasi kaksi ottelua. Elokuussa 2023 hän pelasi vielä kaksi Eredivisien ottelua ja teki yhden maalin.
Klaasen siirtyi Serie A:n Interiin ilmaissiirrolla syyskuussa 2023. Klaassen pelasi kaudella 2023–2024 13 Serie A:n ottelua Interin voittaessa Italian mestaruuden. Mestarien liigassa hän pelasi neljä ottelua ja Italian cupissa yhden ottelun. Klaassen jätti Interin kauden päätyttyä.
Syyskuussa 2024 Klaassen palasi Ajaxiin yksivuotisella sopimuksella.
Maajoukkueura.
Useissa eri nuorten maajoukkueissa pelannut Klaassen debytoi Alankomaiden maajoukkueessa maaliskuussa 2014 Ranskaa vastaan. Huolimatta hyvistä otteista Eredivisiessä Klaassen ei mahtunut päävalmentaja Louis van Gaalin miehistöön kesän 2014 MM-kilpailuihin. Maajoukkueen avausmaalinsa Klaassen teki toisessa maaottelussaan Espanjaa vastaan maaliskuussa 2015. Kesällä 2021 pelatuissa EM-kilpailuissa Klaassen kuului Alankomaiden joukkueeseen mutta ei saanut peliaikaa. MM-kilpailuissa 2022 hän tuli vaihdosta kentälle alkulohko-ottelussa Senegalia vastaan ja teki 2–0-maalin. Tämän jälkeen hän pelasi kolme ottelua avauskokoonpanossa ja syötti yhden maalin alkulohko-otteluissa Ecuadoria ja Qataria vastaan. Tappiollisessa puolivälieräottelussa Argentiinaa vastaan hän ei pelannut.
Klaassen on huhtikuun 27. päivään 2025 mennessä pelannut 41 A-maaottelua ja tehnyt niissä kymmenen maalia. Yhden maalin hän on tehnyt MM-kilpailuissa, viisi maalia MM-karsinnoissa ja yhden maalin Kansojen liigassa.